b'\n_START_ARTICLE_\nHerin tempelj, Olimpija\n_START_SECTION_\nZgodovina\n_START_PARAGRAPH_\nHerajon v Olimpiji je na severnem delu sveti\xc5\xa1\xc4\x8da, Altis je eden prvih dorskih templjev v Gr\xc4\x8diji in najstarej\xc5\xa1i peripteralni tempelj na tem mestu, ki ima eno samo vrsto stebrov na vseh straneh. Tu so morda \xc5\xbee prej \xc4\x8dastili starej\xc5\xa1i kult._NEWLINE_Tempelj, ki je bil zgrajen okoli leta 590 pred na\xc5\xa1im \xc5\xa1tetjem, je najverjetneje daroval polis Trifilija iz Skilunta. Nekateri menijo, da je to dar bli\xc5\xbenjega mesta prvotno v \xc4\x8dast glavnega za\xc5\xa1\xc4\x8ditnika bo\xc5\xbeanstva Olimpije Zevsa in pozneje, morda po 580 pred na\xc5\xa1im \xc5\xa1tetjem, Here, njegove \xc5\xbeene in sestre, ko je nadzor nad Olimpijo pre\xc5\xa1el s Trifilija na Elido ali v 5. stoletju pred na\xc5\xa1im \xc5\xa1tetjem, ko je bil zgrajen Zevsov tempelj.\n_START_SECTION_\nPolo\xc5\xbeaj\n_START_PARAGRAPH_\nTempelj meri 50,01 \xc3\x97 18,76 m na ravni tempeljske platforme, na stilobatu. Je bil dalj\xc5\xa1i in o\xc5\xbeji od arhitektur prej\xc5\xa1njega obdobja, \xc4\x8deprav so podolgovata razmerja skupna zna\xc4\x8dilnost zgodnje dorske arhitekture. Ima peripter v obliki kolonade, peripteral s 6 \xc3\x97 po 16 stebrov, ki so bili prvotno leseni, ker je bil v tistem \xc4\x8dasu na voljo.\n_START_SECTION_\nStebri\n_START_PARAGRAPH_\nStebre so postopoma nadomestili s kamnitimi zaradi gnitja lesa in drugih dogodkov.  V 2. stoletju na\xc5\xa1ega \xc5\xa1tetja je bil eden od dveh stebrov v opistodomu (zadnji portik templja) \xc5\xa1e vedno hrastov.  Zamenjavali so jih v zelo razli\xc4\x8dnih obdobjih med arhai\xc4\x8dno in rimsko dobo, zato so izrezljani pod vplivom sodobnih slogov in se precej razlikujejo v proporcih in detajlih. To je o\xc4\x8ditno v kapitelih stebrov, saj je vsak nekoliko druga\xc4\x8den. Ogredje nad stebri ni ohranjeno, vendar domnevajo, da je bilo leseno.\n_START_SECTION_\nZidovi in streha\n_START_PARAGRAPH_\nZidovi so bili spodaj iz kamna z nadgradnjo iz ne\xc5\xbegane opeke, \xc5\xa1e ena zna\xc4\x8dilnost zgodnje starogr\xc5\xa1ke arhitekture. Drugi deli templja so bili narejeni iz apnenca, ne\xc5\xbegane opeke terakotnih plo\xc5\xa1\xc4\x8dic. Luknje v izboklinah na koncih zidov pomenijo, da so imele leseno oblogo kot za\xc5\xa1\xc4\x8dito pred vremenskimi vplivi. Tempelj je imel streho v lakonskem slogu; njegovi pedimenti so bili okra\xc5\xa1eni z diskastimi akroteriji premera 2,5 m v enem kosu (eden je na ogled v Arheolo\xc5\xa1kem muzeju v Olimpiji).\n_START_SECTION_\nNotranjost\n_START_PARAGRAPH_\nOpistodom se je uporabljal tudi za shranjevanje \xc5\xa1tevilnih drugih predmetov, vklju\xc4\x8dno s \xc5\xa1tevilnimi dodatnimi kipi bo\xc5\xbeanstev, in votivnih daritev Zevsu in Heri.  Med nekaj ohranjenimi predmeti je bil kip Hermesa z malim Dionizom, ki ga imenujejo tudi Praksitelov Hermes, eden najpomembnej\xc5\xa1ih ohranjenih kipov gr\xc5\xa1kega kiparstva._NEWLINE_Potopisec Pavzanias pi\xc5\xa1e tudi o majhnem le\xc5\xbei\xc5\xa1\xc4\x8du iz prevle\xc4\x8dene slonovine (domnevno je pripadal Hipodameji), bronastem disku Ifita iz Elide (spomin na premirje med olimpijskimi igrami), in mizi, na kateri so bili olj\xc4\x8dni venci za zmagovalce med olimpijskimi igrami.\n_START_SECTION_\nKolotova miza\n_START_PARAGRAPH_\nMizo, prevle\xc4\x8deno s slonovino in zlatom, je izdelal Kolot. Prikazuje podobe Here, Zevsa, Ree, Hermesa, Apolona in Artemide pred igrami. Na eni strani so Asklepij, njegova h\xc4\x8di Akes, Ares in olimpijski duh tekmovanja agon. Na drugi strani so bili Pluton, Dioniz, Perzefona in Nimfe.\n_START_SECTION_\nKipselov zaboj\n_START_PARAGRAPH_\nV templju je bil cedrov zaboj (starogr\xc5\xa1ko \xce\xba\xcf\x85\xcf\x88\xe1\xbc\x90\xce\xbb\xce\xb7 kipseli), v katerem je Kipsel, tiran iz Korinta, domnevno skrival svojo mater. Zaboj je Kipsel menda posvetil Olimpiji v zahvalo bogovom, zato je po legendi imenovan po njem.  Po Dionu Hrizostomu v 1. stoletju na\xc5\xa1ega \xc5\xa1tetja je bil zaboj najden v opistodomu.  V njem so bili razli\xc4\x8dni mitolo\xc5\xa1ki kipi v slonovini, zlatu ali lesu z napisi v korint\xc5\xa1\xc4\x8dini (dor\xc5\xa1\xc4\x8dini). Nekaj besedila je v  na\xc4\x8dinu bustrofedon v izmeni\xc4\x8dnih smereh.\n_START_SECTION_\nZapu\xc5\xa1\xc4\x8dina\n_START_PARAGRAPH_\nLo\xc4\x8deno od templja na njegovi vzhodni strani je Herin oltar, na katerm se pri\xc5\xbeiga olimpijski ogenj \xc5\xbee vse od leta 1936 dalje s pomo\xc4\x8djo paraboli\xc4\x8dnega zrcala, ki zbira son\xc4\x8dne \xc5\xbearke. _NEWLINE_Tempelj je bil v letih 1987\xe2\x80\x932001 upodobljen na hrbtni strani gr\xc5\xa1kega bankovca za 1000 drahem. _NEWLINE_V botani\xc4\x8dnem vrtu Jasmine Hill Gardens v Wetumpki v Alabami (ZDA) je velika replika (poru\xc5\xa1enega) Herinega templja.'